Il-Majjistral: Park ta’ Natura u Storja issa għandu mobile application uffiċjali, xogħol erba’ studenti tal-universita’ f’inizjattiva tal-aġenzija tal-informatika tal-gvern. Fost l-oħrajn l-app tista’ tgħin lil dawk li jmorru fil-park biex jidentifikaw l-ispeċi differenti ta’ flora u fawna u tgħinhom jagħżlu r-rotot li jistgħu isegwu għal mixja fl-inħawi. Biha jistgħu jirrappurtaw ukoll attivitajiet illegali. Hija ħolma li saret realtà għal erba’ studenti universitarji li ltaqgħu dan is-Sajf fi Smart City waqt esperjenza ta’ xogħol mal-aġenzija tal-gvern għall-informatika, il-MITA. L-aħjar żewġ disinni proposti għal applikazzjoni tal-mobile b’mapep dettaljati tal-Park tal-Majjistral ngħaqdu flimkien u l-erba’ studenti tat-timijiet rebħu d-dritt li jiżviluppaw l-app. Huma qalu li biex ħolqu il-prodott finali żewwqu t-teknoloġija mar-riċerka. “Iddeċidejna li l-app ikun fiha per eżempju data bases tal-ħajja kollha li hawn fil-park, tal-affarijiet kollha li hawn fil-park kif ukoll xi ħaġa i tgħaqqadhom li tkun gwida virtwali u tagħti l-informazzjoni kif tkun qiegħed fuq il-post tajna każ li fil-park ma kienx hemm internet connection allura kollox ikun offline minn qabel u tara kem hem distanza ħin u dawn l-affarijiet kollha spjega Nicholas Galea. L-erba żgħażagħ: tnejn minnhom qed jagħmlu kors fit-teknoloġija tal-informazzjoni; ieħor fl-inġinerija u oħra fl-arkitettura għaqqdu it-talenti tagħhom flimkien biex jiżviluppaw il-prodott li jista jitniżżel m’xejn biex jintuża fuq smartphone. “Iltqajna man-nies li jaħdmu fil-park, ma min meta ġejna biex niddisinjaw il-mixjiet rajna min jieħu ħsiebhom, data base tal-pjanti tkellimna ma min jieħu ħsiebhom”, qal Kurt Dalli. L-applikazzjoni fuq il-mobile toffri wkoll il-possibilità li wieħed jaċċessa website li hi direttament abbinata magħha. “Jistgħu jżidu ir-ritratti; ħsejjes tal-għasafar, għax aħna għamilna ħsejjes tal-għasafar, jistgħu iżidu l-affarijiet tagħhom ukoll,” żied James Gatt. Huma qalu li ddedikaw ammont kbir ta’ ħin jaħdmu u jiżviluppaw din l-app. Qalu madankollu li huma kuntenti li l-isforzi tagħhom taw il-frott mixtieq. Waqt it-tnedija tal-app fil-kwartieri tal-Park tal-Majjistral, is-Segretarju Parlamementari Jose Herrera qal li l-esperjenza li dawn l-istudenti kellhom mal-MITA tathom l-opportunita’ japplikaw il-ħiliet tagħhom fuq il-post tax-xogħol. Il-Ministru Leo Brincat qal li dan il-proġett hu prova kif it-teknoloġija tista tintuża bħala għodda biex tkabbar il-kuxjenza dwar il-wirt naturali f’dan il-park.